Yvonne Herløv Andersen (CD), 1999-10-28:
Centrum-Demokraterne mener, at det er en meget velkommen debat.
Vi synes, det er glimrende, at vi med jævne mellemrum tager præcis de her områder op og får dem debatteret her i salen.
Det er i øvrigt også meget aktuelt, idet man jo i den senere tid i dagspressen, på konferencer og ved høringer har vendt præcis det spørgsmål her, for det er jo ikke alene det traditionelle billede, vi har af, hvilke familier der er truede, og hvilke børn der er truede.
Det har vist sig, at det, at vi har så forfærdelig travlt, det, at vi ikke har tid til vore børn, og det, at vi ikke evner - som nogle familier ikke gør - at give kærlighed og tryghed til børn, er et nyt billede, som vi ser på grund af den fortravlede hverdag, og det har i realiteten ikke så forfærdelig meget med penge at gøre.
Det har mere at gøre med mangel på oprigtig omsorg og nærhed over for børnene.
Nu ser familier jo meget forskellige ud i dag, men det har vist sig at være væsentligt for et barn, at det har en fast, gennemgående person i sin barndom, som det har tillid til og tryghed ved, og hvor der er gensidig kærlighed.
Men hvordan får vi folk til at geare ned igen?
Det kan man jo så spørge sig selv om, men det er i hvert fald de muligheder, vi burde have givet børnefamilierne, og det var jo sådan, at vi alle sammen stod spændte her i salen og skulle lukke børnepakken op og fandt ud af, at der ikke var meget andet end det flotte, glittede papir at glæde sig over, altså det, vi var blevet lovet.
Så det står stadig tilbage at få udmøntet, hvad det er, man egentlig har tænkt sig.
Det, der er på bordet i stedet for, er jo forhøjelsen over 3 år af betalingen for daginstitutioner, og de spørgsmål, som vi skal behandle senere i dag, om omlægning af forhøjede børnetilskud, så det bliver taget over faderens bidrag.
Men det, der skal til, er jo også et meget tættere samarbejde imellem ministerierne, end der er i dag.
Sådan har det altid været, og sidst hørte jeg undervisningsminister Margrethe Vestager sige, at vi kan jo ikke æde al den tid op i folkeskolen med vore forskellige former for information og pålæg af lærerne til at skulle tage sig af andre ting end det, det drejer sig om, nemlig at undervise.
Men man er sådan set nødt til at gøre det, man er nødt til at have det samarbejde.
Derudover er man også nødt til at gå ind i organisationerne, som har med børn at gøre i det daglige,
også meget gerne de frivillige organisationer, og en af de ting, jeg synes er vældig godt, er det, der hedder voksenvenner, som påtager sig den opgave at være den faste gennemgående person
Det, vi skal have et samråd om, er også spørgsmålet om opholdssteder i institutioner, hvor jeg synes, vi er kørt helt galt i byen.
Det er vi, fordi vi har lukket de institutioner, der var, og som varetog opgaven med de meget vanskelige unge, og troet, det var noget, man kunne klare i opholdssteder.
Det viser sig, at det kan man ikke, og under alle omstændigheder må vi endnu en gang konstatere, at tilsynspligten slet ikke fungerer.
Vi har haft en høring herinde om gravide misbrugere - noget, som sætter os i det sædvanlige dilemma om indgreb i den personlige frihed - og fandt ud af, at det kommende barn ingen rettigheder har.
Det har så bragt os ind i nogle overvejelser om, hvordan vi kan bære os ad med at løse det problem.
Der har været snakket om fastholdelse af de gravide misbrugere for at kunne behandle dem, så deres børn ikke nødvendigvis bliver født med et fatalt alkoholproblem.
Det er altså professionelle, det er frivillige organisationer, og det er ministerierne, der skal arbejde
tættere sammen.
Men frem for alt skal der ske en genopbygning af det institutionsnetværk, som vi har droppet, også meget gerne med lukkede institutioner til de kriminelle og voldelige unge.
Det er altså et meget stort og bredt område, som vi er nødt til at tage fat på, og jeg forventer også, at det vil fremgå af det forslag, som ministeren fremsætter.
Det er jeg overbevist om, og i hvert fald rummer forslaget til vedtagelse fra Kristeligt Folkeparti det, som CD gerne vil have puttet ind, og i lige så høj grad det, som jeg har nævnt her.